钦定古今图书集成/理学汇编/文学典/第102卷 > 唐顺之
## 钦定古今图书集成/理学汇编/文学典/第102卷 > 唐顺之

按《明外史》本传：“顺之，字应德，武进人。祖贵，户科给事
中。父珤，永州知府。顺之生有异禀，稍长，洽贯群籍。年
二十三，举嘉靖八年会试第一，改庶吉士。座主张璁
疾，翰林出诸吉士为他曹，独欲留，顺之固辞。乃调兵
部主事，引疾归。久之，除吏部。十二年秋，诏选朝官为
翰林，乃改顺之编修，校累朝实录。事将竣，复以病告。”
璁持其疏不下。有言顺之欲远璁者，璁发怒，拟旨以
吏部主事罢归，永不复叙。至十八年选宫僚，乃起故
官，兼春坊右司谏。与罗洪先、赵时春请朝太子，复削
籍归。卜筑阳羡山中，读书十馀年，中外论荐并报寝。
倭躏江南、北，赵文华出视师，疏荐顺之。起南京兵部
主事。父忧未终，不果出。免丧，召为职方员外郎，进郎
中。出核蓟镇兵籍，还奏缺伍三万有奇，见兵亦不任
战。因条上便宜九事，总督王忬以下俱贬秩。寻命往
南畿、浙江视师，与胡宗宪协谋讨贼。顺之以御贼，上
策当截之海外，纵使登陆，则内地咸受祸。乃躬泛海，
自江阴抵蛟门大洋，一昼夜行六七百里，从者咸惊
呕，顺之意气自如。倭泊崇明，三沙督舟师邀之海外，
斩馘一百二十，沉其舟十三。擢太仆少卿。宗宪言顺
之权轻，乃加右通政。顺之闻贼犯江北，急令总兵官
卢镗拒，三沙自率副总兵刘显驰援，与凤阳巡抚李
遂大破之姚家荡。贼窘，退巢庙湾。顺之薄之，杀伤相
当。遂欲列围困贼，顺之以为非计，麾兵薄其营，以火
炮攻之，不能克。三沙又屡告急，顺之乃复援三沙，督
镗、显进击，再失利。顺之愤，亲跃马布阵。贼构高楼望
官军，见顺之军整，坚壁不出。显请退师，顺之不可，持
刀直前，去贼营百馀步。镗、显惧失利，固要顺之还。时
盛暑，居海舟两月，遂得疾返太仓。李遂改官南京，即
擢顺之右佥都御史，代遂巡抚。顺之疾甚，以兵事棘，
不敢辞。渡江，贼已为遂等所灭。淮、扬适大饥，条上《海
防善后》九事。三十九年春，汛期至，力疾泛海度焦山，
至通州，卒，年五十四。讣闻，予祭葬。故事，四品但赐祭，
顺之以劳得赐葬云。顺之于学，无所不窥，大则天文、
乐律、地理、兵法，小则弧矢、勾股、壬奇、禽乙，莫不究极
原委。与王慎中切劘为古文，洸洋纡折，卓然大家。尽
取古今载籍，剖裂补缀，区分部居，为《左右文武儒稗
六编》传于世，学者不能测其奥也。生平苦节自厉，辍
扉为床，不饰裀褥。又闻良知说于王畿，闭户兀坐，匝
月忘寝，多所自得。晚由文华荐商出处于罗洪先，洪
先曰：“向已隶名仕籍，此身非我有，安得侔处士”顺之
遂出。然闻望颇由此损。崇祯中，追谥“襄文。”子鹤征，隆
庆时进士。历官太常卿，亦以博学闻。